CELEX: 
Language: lt
Date: 2021-09-27 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl pranešimo apie reikšmingas grynąsias trumpąsias akcijų pozicijas atitinkamos ribos koregavimo iš dalies keičiamas Europos Parlamento ir Tarybos reglamentas (ES) Nr. 236/2012

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               1.1.Bendrosios aplinkybės
            
            
               Skolintų vertybinių popierių pardavimo reglamentu
                  1
                sukuriamas suderintų taisyklių rinkinys, kuriuo i) padidinamas investuotojų turimų reikšmingų grynųjų trumpųjų pozicijų skaidrumas; ii) mažinama rizika, susijusi su nepadengtais skolintų vertybinių popierių pardavimo sandoriais ir kredito įsipareigojimų neįvykdymo apsikeitimo sandoriais; iii) išskirtinėmis aplinkybėmis nacionalinėms reguliavimo institucijoms ir Europos vertybinių popierių ir rinkų institucijai (EVPRI) suteikiami intervenciniai įgaliojimai (pvz., laikinai apriboti arba uždrausti skolintų vertybinių popierių pardavimą).
            
            
               Šiuo deleguotuoju reglamentu siekiama kompetentingoms institucijoms suteikti daugiau skaidrumo dėl reikšmingų grynųjų trumpųjų akcijų pozicijų. Atitinkamoms kompetentingoms institucijoms turi būti pranešama apie grynąsias trumpąsias pozicijas, kad jos galėtų stebėti ir prireikus tirti skolintų vertybinių popierių pardavimą, dėl kurio galėtų atsirasti sisteminė rizika, kuriuo galėtų būti piktnaudžiaujama arba dėl kurio galėtų kilti sumaištis rinkose (0,2 % išleisto akcinio kapitalo ir kas 0,1 % už ją didesnė vertė). Skolintų vertybinių popierių pardavimo reglamente EVPRI suteikiama galimybė imtis neatidėliotinų priemonių, pavyzdžiui, laikinai sumažinti šią ribą.
            
            
               Be to, kadangi dėl pokyčių finansų rinkose atitinkama pranešimo riba gali tapti netinkama, Skolintų vertybinių popierių pardavimo reglamente nustatytas mechanizmas, kuriuo suteikiama galimybė: i) EVPRI pateikti nuomonę Komisijai dėl atitinkamos pranešimo ribos koregavimo, ir ii) Komisijai priimti deleguotuosius aktus, kuriais ji būtų iš dalies pakeista. 
            
            
               Šiuo deleguotuoju aktu siekiama iš dalies pakeisti atitinkamą ribą, nuo kurios reikia kompetentingoms institucijoms pranešti apie reikšmingas grynąsias trumpąsias akcijų pozicijas. Iš pradžių buvo nustatyta 0,2 % susijusios įmonės išleisto akcinio kapitalo (ir kas 0,1 % už ją didesnės vertės) riba, atsižvelgus į 2010 m. Europos vertybinių popierių rinkos priežiūros institucijų komiteto atliktą darbą
                  2
                siekiant nustatyti pranešimo ribas, kurios leistų kompetentingoms institucijoms ir rinkos dalyviams gauti reikšmingos informacijos, tačiau nesukurtų neproporcingos reikalavimų laikymosi naštos investuotojams. Pranešimo riba buvo peržiūrėta 2013 m.
                  3
               , tačiau tai buvo per anksti, kad būtų galima surinkti prasmingų duomenų, nes Skolintų vertybinių popierių pardavimo reglamentas pradėtas taikyti tik 2012 m. lapkričio 1 d.
            
            
               2017 m. gruodžio 21 d. EVPRI pateikė Komisijai techninę rekomendaciją dėl tam tikrų skolintų vertybinių popierių pardavimo reglamento elementų
                  4
               , į kurią įtraukta pranešimo ribos veiksmingumo analizė; pranešimo riba atrodė vis dar tinkama. Tačiau per EVPRI viešas konsultacijas atsiliepimus pateikė nedaug suinteresuotųjų subjektų. 
            
            
               2020 m. vasario mėn. pasaulinį COVID-19 protrūkį lydintis didelis spaudimas parduoti ir neįprastas kintamumas lėmė reikšmingą kainų mažėjimą, darantį poveikį emitentams visuose finansų rinkų sektoriuose. Tais metais, nepaisant dalinio nuosavybės vertybinių popierių kainų atsigavimo EEE, COVID-19 pandemijos padariniai toliau veikė realiąją ekonomiką, o bendra būsimo atsigavimo perspektyva tebebuvo miglota. 2020 m. kovo 16 d. EVPRI pasinaudojo savo skubios intervencijos įgaliojimais pagal Skolintų vertybinių popierių pardavimo reglamento 28 straipsnį ir priėmė sprendimą
                  5
                trijų mėnesių laikotarpiui sumažinti pranešimo apie grynąsias trumpąsias akcijų, kuriomis leista prekiauti reguliuojamoje rinkoje, pozicijas ribą nuo 0,2 % iki 0,1 %. Vėliau EVPRI tą sprendimą peržiūrėjo 2020 m. birželio, rugsėjo ir gruodžio mėn. 
            
            
               Priimdama sprendimą EVPRI laikėsi nuomonės, kad dėl rinkos dalyvių prekiavimo skolintais vertybiniais popieriais ir susikaupusių reikšmingų grynųjų trumpųjų pozicijų galėtų dar labiau padidėti stiprus spaudimas parduoti ir neįprastas akcijų kainų kintamumas. Todėl EVPRI nusprendė sumažinti pranešimo kompetentingoms institucijoms apie grynąsias trumpąsias pozicijas ribą, kad sustiprintų bendrų akcijų, kuriomis leista prekiauti reguliuojamose rinkose, grynųjų trumpųjų pozicijų stebėseną ir sustiprintų EVPRI bei kompetentingų institucijų gebėjimą greitai reaguoti, jei prireiktų griežtesnių veiksmų. Apskritai kompetentingos institucijos laiku pranešdavo EVPRI apie grynąsias trumpąsias pozicijas, naudodamos naują ribinę vertę, ir nenurodė jokių ypatingų problemų, susijusių su tuo, kaip rinkos dalyviai laikosi naujos ribos.
            
            
               Kai 2021 m. kovo 19 d. baigė galioti paskutinė EVPRI laikinoji priemonė, kuria sumažinta pranešimo riba, EVPRI nusprendė, kad Skolintų vertybinių popierių pardavimo reglamento 28 straipsnyje nustatytos sąlygos imtis neatidėliotinų priemonių pagal tą teisinį pagrindą nebetaikomos. Tačiau įvykiai po COVID-19 protrūkio ir padidėjęs kompetentingų institucijų informuotumas apie grynųjų trumpųjų pozicijų apimtį įtikino EVPRI, kad 0,1 % pranešimo riba turėtų būti nustatyta visam laikui. 
            
            
               2021 m. gegužės 13 d. pagal Skolintų vertybinių popierių pardavimo reglamento 5 straipsnio 3 dalį EVPRI pateikė Komisijai nuomonę
                  6
                dėl pranešimo ribos koregavimo visam laikui iki 0,1 % (ir kas 0,1 % už ją didesnės vertės). Toje nuomonėje EVPRI atliko išsamią pranešimų apie grynąsias trumpąsias pozicijas teikimo nuo 0,1 % ir 0,2 % ribos svarbos empirinę analizę, palygindama ją su duomenimis, surinktais taikant 0,2 % ribą, ir savo išvadas pateikė Komisijai. Toliau išvardytuose punktuose apibendrinami kai kurie pagrindiniai nustatyti faktai, pateikti EVPRI nuomonėje: 
            
            
               ·2020 m. kovo–birželio mėn. kiekvieno ISIN grynosios trumposios pozicijos, apie kurias pranešė įvairūs turėtojai, tarp 0,1 % ir 0,2 % ribos vidutiniškai sudaro apie 40 % visų grynųjų trumpųjų pozicijų – tai yra labai didelė bendrų grynųjų trumpųjų pozicijų Sąjungoje dalis, kuri yra labai svarbi rinkos priežiūros tikslais ir gali iš anksto įspėti apie blogėjančias rinkos sąlygas;
                     
            
            
               ·grynosios trumposios pozicijos tarp 0,1 % ir 0,2 % ribos sudaro didelę grynųjų trumpųjų pozicijų dalį pagal absoliutų pranešimų skaičių (nuo 39 iki 44 % per visą laikotarpį) ir pozicijų rinkos vertę (nuo 23 iki 33 % per visą laikotarpį);
            
            
               ·nepaisant bendro atsigavimo daugelyje jurisdikcijų, pagrindinių Europos akcijų indeksų atsigavimas vis dar atsilieka nuo kitų stipriausios ekonomikos šalių finansų rinkų;
            
            
               ·nors sektorių indeksai, susiję su bankais ir draudimu, iš dalies atsigavo (palyginti su 2020 m. vasario mėn.), numanomas kintamumas ir kredito įsipareigojimų neįvykdymo apsikeitimo sandoriai tebėra labai jautrūs rinkos pokyčiams, nepaisant mažėjimo tendencijos; 
            
            
               ·pranešimai apie grynąsias trumpąsias pozicijas nuo 0,1 % ribos reguliavimo institucijoms suteikė tikslesnės informacijos apie grynųjų trumpųjų pozicijų kaupimą individualiu, sektoriniu ir visos rinkos lygmeniu. EVPRI taip pat galėtų nustatyti ir išanalizuoti poveikį ES mastu;
            
            
               ·teikiant ataskaitas nuo 0,1 % ribos galima įvertinti skolintų vertybinių popierių pardavimo draudimų poveikį (pvz., perkėlimo poveikį skirtingose jurisdikcijose, sektoriuose ar skirtingo likvidumo akcijoms), o tai galėtų padėti kompetentingoms institucijoms geriau pritaikyti būsimas priemones;
            
            
               ·dėl vis aktyvesnės mažmeninių klientų veiklos gali padidėti spaudimo likviduoti trumpąsias pozicijas tikimybė, kurią kompetentingos institucijos gali geriau nustatyti ankstyvame etape, kai pranešimai teikiami nuo 0,1 % ribos;
            
         
         
            
               ·pranešimų ribos sumažinimas iki 0,1 % visam laikui turėtų būti lengvai įgyvendintas, o rinkos dalyvių patiriamos ribinės įgyvendinimo sąnaudos turėtų būti nedidelės, nes:
            
            
               i)rinkos dalyviai, prekiaujantys skolintais vertybiniais popieriais, 2020 ir 2021 m. jau įsidiegė 0,1 % viršijančių pozicijų stebėsenos sistemas (reikalavimų nesilaikymo lygis žemas);
            
            
               ii)žemesnė riba susijusi tik su pranešimais kompetentingoms institucijoms, o ne su viešu informacijos atskleidimu rinkai, todėl ji neturėtų daryti poveikio asmenų, turinčių grynųjų trumpųjų pozicijų, strategijoms.
            
            
               EVPRI nustatyti faktai patvirtina Komisijos nuomonę apie jos stebimus pastarojo meto pokyčius finansų rinkose, pavyzdžiui, pasaulinio COVID-19 protrūkio sukeltą nestabilumą, dėl kurio reguliavimo institucijos ir EVPRI dažniau taikė neatidėliotinas priemones skolintų vertybinių popierių pardavimo srityje, taip pat didėjančią riziką, kad mažmeniniai investuotojai turės likviduoti trumpąsias pozicijas (angl. short squeezes), dar labiau parodžiusią, kaip svarbu nuolat rinkti papildomą informaciją apie reikšmingas grynąsias trumpąsias akcijų pozicijas, kuri yra būtina rinkos priežiūrai vykdyti. Be to, Komisija mano, kad taikant reguliavimo ataskaitų teikimo prievolę reikėtų vengti netikrumo ir su tuo susijusios taisyklės ir įpareigojimai turėtų būti stabilūs. Geriausias būdas užtikrinti stabilumą ir planavimo saugumą – visam laikui sumažinti pranešimo ribą iki 0,1 %. Šis būdas yra daug aiškesnis nei ribos nustatymas laikina priemone, kurios galiojimui baigiantis gali kilti neaiškumo.
            
            
               1.2.Deleguotojo reglamento tikslas
            
            
               Šio deleguotojo reglamento tikslas – pakoreguoti Skolintų vertybinių popierių pardavimo reglamento 5 straipsnio 2 dalyje nustatytą atitinkamą ribą, nuo kurios kompetentingoms institucijoms pranešama apie reikšmingas grynąsias trumpąsias akcijų pozicijas, nuo 0,2 % iki 0,1 % (ir kas 0,1 % už ją didesnės vertės).
            
            
               1.3.Teisinis pagrindas
            
            
               Šis deleguotasis reglamentas grindžiamas Skolintų vertybinių popierių pardavimo reglamento 5 straipsnio 4 dalyje nustatytais įgaliojimais ir jame atsižvelgiama į EVPRI nuomonę, pateiktą pagal to reglamento 5 straipsnio 3 dalį. 
            
            
               2.KONSULTACIJOS PRIEŠ PRIIMANT AKTĄ
            
            
               EVPRI dėl savo nuomonės nesikonsultavo, nes manė, kad dėl ypatingos klausimo skubos rengti viešas konsultacijas ir išsamią sąnaudų ir naudos analizę būtų buvę neproporcinga. EVPRI nuomone, atsižvelgiant į COVID-19 krizės poveikį, neaiškias ekonomines perspektyvas ir realiosios ekonomikos ir finansų rinkų atsiejimą, reikia skubiai imtis veiksmų siekiant pakoreguoti ataskaitų teikimo ribą, kad kompetentingos institucijos gautų pakankamai informacijos rinkos priežiūrai vykdyti. 
            
            
               Tačiau laikantis Tarpinstituciniame susitarime dėl geresnės teisėkūros nustatytų principų deleguotojo reglamento projektas keturias savaites nuo 2021 m. liepos 15 d. iki rugpjūčio 12 d. buvo skelbiamas Geresnio reglamentavimo portale, o 2021 m. liepos 19 d. buvo pateiktas Europos vertybinių popierių komiteto ekspertų grupei susipažinti. Gautos pastabos buvo atidžiai išnagrinėtos prieš nusprendžiant deleguotąjį reglamentą priimti.
            
            
               3.DELEGUOTOJO AKTO TEISINIAI ASPEKTAI
            
            
               Teisė priimti deleguotuosius aktus yra numatyta Skolintų vertybinių popierių pardavimo reglamento 42 straipsnyje.
            
            
               Šio deleguotojo reglamento 1 straipsniu iš dalies keičiama Skolintų vertybinių popierių pardavimo reglamento 5 straipsnio 2 dalis nustatant ribą, nuo kurios kompetentingoms institucijoms turi būti pranešama apie reikšmingas grynąsias trumpąsias akcijų pozicijas, – 0,1 % susijusios įmonės išleisto akcinio kapitalo ir kas 0,1 % už ją didesnės vertės.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 09 27
            
            
               kuriuo dėl pranešimo apie reikšmingas grynąsias trumpąsias akcijų pozicijas atitinkamos ribos koregavimo iš dalies keičiamas Europos Parlamento ir Tarybos reglamentas (ES) Nr. 236/2012
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2012 m. kovo 14 d. Europos Parlamento ir Tarybos reglamentą (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų
                  7
               , ypač į jo 5 straipsnio 4 dalį,
            
            
               kadangi:
            
            
               (1)Reglamentu (ES) Nr. 236/2012 nustatyta prievolė pranešti kompetentingoms institucijoms apie reikšmingas grynąsias trumpąsias pozicijas, susijusias su įmonės, kurios akcijomis leista prekiauti Sąjungos prekybos vietoje, išleistu akciniu kapitalu, kai pozicija pasiekia atitinkamą pranešimo ribą arba jos nebesiekia. Komisija turi stebėti, ar atsižvelgiant į finansų rinkų pokyčius tokia atitinkama pranešimo riba tebėra tinkama, ir įvertinti, ar reikia tą ribą keisti pagal to reglamento 5 straipsnio 4 dalį; 
            
            
               (2)2020 m. pradžioje dėl pasaulinio COVID-19 protrūkio didelis spaudimas parduoti ir neįprastas kintamumas lėmė reikšmingą kainų mažėjimą, darantį poveikį emitentams visuose finansų rinkų sektoriuose. Išskirtinėmis aplinkybėmis Europos vertybinių popierių ir rinkų institucija (EVPRI) pasinaudojo savo intervenciniais įgaliojimais, kad laikinai sumažintų atitinkamą pranešimo apie reikšmingas grynąsias trumpąsias akcijų pozicijas ribą, kad pagerintų tiek EVPRI, tiek reguliavimo institucijų vykdomą tokių pozicijų stebėseną, nustatytų, ar tikslinga imtis griežtesnių veiksmų, ir galėtų greitai reaguoti; 
            
            
               (3)kadangi apatinė atitinkama pranešimo apie reikšmingas grynąsias trumpąsias akcijų pozicijas riba, taikoma dvylika mėnesių iš eilės, dėl iš dalies pagerėjusių rinkos sąlygų nebegali būti pratęsta kaip neatidėliotina priemonė, tikslinga įvertinti tokios priemonės poveikį ir nustatyti, ar ji turėtų tapti nuolatine, pakeičiant esamą ribą. Šiuo klausimu Komisija atsižvelgia į 2021 m. gegužės 13 d. EVPRI paskelbtą nuomonę
                  8
               ;
            
            
               (4)pastarojo meto pokyčiai finansų rinkose, kuriuos stebi Komisija, pavyzdžiui, pasaulinio COVID-19 protrūkio sukeltas nestabilumas, dėl kurio reguliavimo institucijos ir EVPRI dažniau taikė neatidėliotinas priemones skolintų vertybinių popierių pardavimo srityje, taip pat didėjanti rizika, kad mažmeniniai investuotojai turės likviduoti trumpąsias pozicijas (angl. short squeezes), parodė, kaip svarbu nuolat rinkti papildomą informaciją apie reikšmingas grynąsias trumpąsias akcijų pozicijas, kuri yra būtina rinkos priežiūrai vykdyti. Šiuo klausimu EVPRI nuomonėje įvertinta, kad nustačius mažesnę atitinkamą pranešimo ribą gerokai padidėjo skaidrumas ir pagerėjo reikšmingų grynųjų trumpųjų akcijų pozicijų stebėsena individualiu, sektoriniu ir visos rinkos lygmeniu, todėl padidėjo reguliavimo veiksmingumas. EVPRI taip pat laikėsi nuomonės, kad rinkos dalyvių patiriamos įgyvendinimo ribinės sąnaudos turėtų būti nedidelės, turint omenyje tai, kad tokia riba buvo taikoma keletą mėnesių. Be to, Komisija mano, kad taikant reguliavimo ataskaitų teikimo prievolę reikėtų vengti netikrumo ir su tuo susijusios taisyklės ir įpareigojimai turėtų būti stabilūs. Tuo remiantis ir atsižvelgiant į EVPRI nuomonėje pateiktas rekomendacijas, su kuriomis Komisija sutinka, tikslinga iš dalies pakeisti dabartinę atitinkamą pranešimo ribą ir visam laikui nustatyti 0,1 % ribą;
            
            
               (5)todėl Reglamentas (ES) Nr. 236/2012 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 236/2012 5 straipsnio 2 dalis pakeičiama taip:
            
            
               „2.Atitinkama pranešimo riba yra 0,1 % susijusios įmonės išleisto akcinio kapitalo ir kas 0,1 % už ją didesnė vertė.“
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 09 27
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        2012 m. kovo 14 d. Europos Parlamento ir Tarybos reglamentas (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų (OL L 86, 2012 3 24, p. 1).
               
               
                  
                     (2)
                  
                        CESR visos Europos informacijos apie skolintų vertybinių popierių pardavimą atskleidimo režimo modelis (CESR/10-088). Skelbiama adresu: 
                  https://www.esma.europa.eu/sites/default/files/library/2015/11/10_088.pdf
                  . 
               
               
                  
                     (3)
                  
                        EVPRI techninė rekomendacija dėl Europos Parlamento ir Tarybos reglamento (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų vertinimo (EVPRI/2013/614). Skelbiama adresu: 
                  2013-614_final_report_on_ssr_evaluation.pdf (europa.eu)
               
               
                  
                     (4)
                  
                        EVPRI techninė rekomendacija dėl Europos Parlamento ir Tarybos reglamento (ES) Nr. 236/2012 dėl skolintų vertybinių popierių pardavimo ir tam tikrų kredito įsipareigojimų neįvykdymo apsikeitimo sandorių aspektų vertinimo (EVPRI 70-145-386). Skelbiama adresu: 
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
               
               
                  
                     (5)
                  
                        ESMA70-155-9546. Skelbiama adresu: 
                  esma70-155-9546_esma_decision_-_article_28_ssr_reporting_threshold.pdf (europa.eu)
               
               
                  
                     (6)
                  
                        ESMA70-156-4262. Skelbiama adresu 
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
               
               
                  
                     (7)
                  
                        OL L 86, 2012 3 24, p. 1. 
               
               
                  
                     (8)
                  
                        ESMA70-156-4262.